Compare Bible readings for Dewteronomi 1 in the ABK and the KJV - Bible Society\n9My a gewsis dhywgh y'n termyn na ow leverel, ‘Ny allav agas doen ow honan; 10an ARLOEDH agas Duw re'gas kressyas, hag ottahwi hedhyw avel ster an nev yn palster. 11Re'gas kressyo an ARLOEDH, Duw a'gas tasow, milblek moy es dell owgh, ha'gas benniga kepar dell gewsis dhywgh. 12Fatell dhegav ow honan poes ha begh agas kedrynnow? 13Dewisiwgh dhywgh gwer fur eus dhedha konvedhes, aswonnys dh'agas loethow, hag y's settyav avel agas pennow.’ 14Ha hwi a'm gorthybis ow leverel, ‘An tra a gewssys jy dhe wul yw da.’ 15My a gemmeras pennow agas loethow, gwer fur hag aswonnys, ha'ga settya avel pennow warnowgh, kaptenyon a vilyow, kaptenyon a gansow, kaptenyon a hanter-kansow, kaptenyon a dhegow, ha soedhogyon rag agas loethow. 16My a worhemmynnis agas breusysi y'n termyn na, ow leverel, ‘Klewewgh an kenyow ynter agas breder, ha breusiwgh yn ewnder yntra gour ha'y vroder ha'n alyon trigys ganso. 17Na blegyewgh dhe fas neb den yn breus, mes klewewgh kekeffrys byghan ha bras. Na berthewgh own a vejeth denvyth, drefenn an vreus dhe vos dhe Dhuw. An ken hag yw re gales dhywgh, drewgh e dhymm ha my a'n klew.’ 18My a worhemmynnis dhywgh y'n tor' na oll an taklow a goedh dhywgh aga gul.\n41Ha hwi a worthybis ha leverel dhymm, ‘Re beghsyn erbynn an ARLOEDH; ni a yskynn hag omladh war-lergh pup-tra a worhemmynnis an ARLOEDH agan Duw.’ Ena peub a omwrogysas gans y arvow bel, ha tybi y fedha es mos yn-bann dhe'n menydh. 42Mes an ARLOEDH a leveris dhymm, ‘Lavar dhedha, Na yskynnewgh nag omladh rag nyns esov yn agas mysk, ma na vydhowgh fethys a-rag agas eskerens.’ 43Ytho my a gewsis dhywgh, mes ny vynnsowgh klewes. Hwi a rebellyas erbynn gorhemmynn an ARLOEDH, ha hwi a lavasas mos yn-bann dhe'n menydh. 44Ha'n Amorysi, esa trigys y'n menydh na, a dheuth yn-mes dh'agas metya ha'gas chasya kepar ha hes gwenen ha'gas terri dhe demmyn yn Seir bys yn Horma. 45Ha hwi a dhehwelis hag oela a-rag an ARLOEDH, mes an ARLOEDH ny woslowas orth agas lev na'gas klewes. 46Ytho yth esiwgh trigys yn Kadesh lies dydh, oll an dydhyow a drigsowgh ena.